અત્યારસુધી અમેરિકાએ જેરુસલેમમાં પોતાની કોન્સ્યુલેટ રાખી છે અને તેલ અવિવમાં એની એમ્બેસી છે. આ માત્ર દુકાનનું બોર્ડ બદલવા જેટલું સરળ નથી કારણકે ટ્રમ્પના આદેશ અનુસાર તેલ અવિવથી આખેઆખી એમ્બેસી જેરુસલેમ ખસેડવાની છે અને આ એમ્બેસીનું બિલ્ડીંગ ભવ્ય હશે એવી વાત પણ તેમણે કરી છે. અમેરિકાનું સ્ટેટ ડીપાર્ટમેન્ટ આ માટે બહુ જલ્દીથી આર્કિટેક્ટસને મળવાનું શરુ પણ કરી દેવાનું છે. પડકાર તો આવશે આરબ દેશોમાંથી જ્યાં અમેરિકાના આ નિર્ણયથી તેમના અને અમેરિકાના સંબંધોમાં તકલીફ ઉભી થઇ શકે એમ છે. આ ઉપરાંત અત્યારથી જ જેરુસલેમમાં અમેરિકન કોન્સ્યુલેટ સમક્ષ દેખાવો શરુ થઇ ગયા છે જે સમગ્ર આરબ વિશ્વમાં ફેલાઈ જવાનો ભય પણ છે.